Respublikada ov qilish va ovchilik xoʻjaliklari faoliyatini yanada takomillashtirish chora-tadbirlari toʻgʻrisida
(decree, 2024-07-23)

Mamlakatimizda ov qilish va ovchilar tayyorlash tartibini tizimlashtirish va takomillashtirish, sohaga ilgʻor texnologiyalarni tatbiq qilish, ovchilik xoʻjaliklarida bioxilma-xillikni koʻpaytirish, ov turizmi infratuzilmasini rivojlantirish orqali mahalliy aholini ish bilan taʼminlash, hayvonot dunyosini muhofaza qilish va undan oqilona foydalanish, shuningdek, Oʻzbekiston Respublikasi Prezidentining 2024-yil 12-yanvardagi “Respublikaga xorijiy turistlar oqimini keskin oshirish hamda ichki turizmni yanada jadallashtirish chora-tadbirlari toʻgʻrisida”gi PF-9-son Farmoni ijrosini taʼminlash maqsadida: 1. Ekologiya, atrof-muhitni muhofaza qilish va iqlim oʻzgarishi vazirligining (keyingi oʻrinlarda — Ekologiya vazirligi) 2024-yil 1-sentabrdan boshlab ovchilik xoʻjaligini tashkil etishning quyidagi tartibini oʻrnatish toʻgʻrisidagi taklifi maʼqullansin: a) ov qilish faqat ovchilik xoʻjaliklari hududida amalga oshiriladi va ovchilik xoʻjaliklari hududidan tashqarida ov qilishni amalga oshirish taqiqlanadi (tabiiy suv oqimlarida, shuningdek kanallarda va kollektor-drenaj tarmoqlarida umumiy foydalanish tartibida jismoniy shaxslar tomonidan baliq tutish, yovvoyi hayvonlarning sonini tartibga solish maqsadida ov qilish hamda Ekologiya vazirligi tomonidan belgilangan tartibga asosan erkin ov qilish hududlarida ov qilish bundan mustasno); b) ovchilik xoʻjaliklarini tashkil etish uchun qishloq xoʻjaligiga moʻljallanmagan yerlar hamda oʻrmon fondi yerlaridan 10 gektargacha yer uchastkasi ovchilik bazalari va 100 gektargacha yer uchastkasi pitomniklar barpo etish uchun bitta lot sifatida investitsiya va shartnomaviy majburiyatlarni belgilagan holda yuridik va jismoniy shaxslarga elektron onlayn-auksion orqali 49 yil muddatga quyidagi bosqichlarda ijara huquqi asosida ajratiladi: birinchi bosqichda — 10 yil muddatga; investitsiya va shartnomaviy majburiyatlarni bajarish natijalariga koʻra: ikkinchi bosqichda — 10 yil muddatga; uchinchi bosqichda — 29 yil muddatga. Bunda, ikki yil muddat ichida yovvoyi hayvonlarni yetishtirish va takror koʻpaytirish boʻyicha pitomniklar infratuzilmasi yoki takror koʻpaytirish uchastkasi tashkil qilinmasa, ijara shartnomasi bekor qilinadi; v) elektron onlayn-auksion gʻolibi boʻlgan yuridik va jismoniy shaxslarga ovchilik xoʻjaliklariga (ovchilik bazalari va pitomniklarga) tutash hududdagi ov qilish joylari Ekologiya vazirligi bilan toʻgʻridan-toʻgʻri tuziladigan ov qilish joylarini berish toʻgʻrisidagi shartnomaga asosan ovchilik xoʻjaligini yuritish uchun biriktirib beriladi. Bunda: biriktirilgan ov qilish joylaridan foydalanganlik uchun undiriladigan yillik haq miqdori Iqtisodiyot va moliya vazirligi bilan kelishgan holda Ekologiya vazirligi tomonidan belgilanadi; elektron onlayn-auksion gʻolibi boʻlgan yuridik va jismoniy shaxslar ovchilik xoʻjaligini yuritish uchun tutash hududdagi ov qilish joylarini berish toʻgʻrisidagi shartnomani tuzishdan bosh tortgan taqdirda, elektron onlayn-auksion natijalari bekor qilinadi va yer uchastkalari qayta elektron-onlayn auksion savdolariga chiqariladi; g) ovchilik xoʻjaliklari: Ekologiya vazirligi tomonidan tasdiqlanadigan formatda ishlab chiqilgan va kelishilgan 10 yilga moʻljallangan texnik-iqtisodiy asosnoma materiallari asosida faoliyat yuritadi; pitomniklarda yovvoyi hayvonlarni toʻliq bosqichda yetishtirishni yoʻlga qoʻygan holda oʻzlariga biriktirilgan ov qilish joylariga qoʻyib yuborilgan yovvoyi hayvonlar soniga teng miqdorida yovvoyi hayvonlarni Ekologiya vazirligi tomonidan belgilanadigan tartib asosida, ularning urchish paytlaridan tashqari yil davomida ov qilishni tashkil etadi. Bunda, yovvoyi hayvonlarni tutishga doir ruxsatnoma olish talab etilmaydi; d) yovvoyi hayvonlarning urchish paytlari Zoologiya institutining xulosasi asosida belgilanadi. 2024-yil 1-sentabrgacha yuridik va jismoniy shaxslar tomonidan oʻziga tegishli yer uchastkalarida ovchilik bazalari va pitomniklar tashkil etilgan taqdirda, ovchilik xoʻjaligini yuritish uchun ushbu yer uchastkasiga tutash hududdagi ov qilish joylari Ekologiya vazirligi bilan toʻgʻridan-toʻgʻri tuziladigan ov qilish joylarini berish toʻgʻrisidagi shartnomaga asosan 49 yil muddatga biriktirib beriladi. 2. Ekologiya vazirligiga quyidagi vakolatlar berilsin: ovchilik xoʻjaligini yuritish uchun ov qilish joylarini berish toʻgʻrisidagi shartnomaning namunaviy shaklini tasdiqlash; ovchilik xoʻjaligini yuritishda texnik-iqtisodiy asosnoma materiallarining formatini tasdiqlash; yuridik va jismoniy shaxslar bilan ovchilik xoʻjaligini yuritish uchun ov qilish joylarini berish toʻgʻrisida shartnoma tuzish. 3. Ekologiya vazirligi manfaatdor vazirlik va idoralar bilan birgalikda uch oy muddatda qishloq xoʻjaligiga moʻljallanmagan yerlar hamda oʻrmon fondi yerlarini ijaraga berish tartibini belgilovchi normativ-huquqiy hujjat loyihasini Vazirlar Mahkamasiga kiritsin. 4. Ov qilish va ovchilik xoʻjaliklari faoliyatini yanada takomillashtirish boʻyicha “yoʻl xaritasi” ilovaga muvofiq tasdiqlansin. 5. Belgilansinki: a) 2024-yil 1-oktabrdan boshlab ovchilarga ovchilik yoʻllanmasi yovvoyi hayvonlarni tutishga doir kvotalar asosida Ekologiya vazirligi tomonidan ishlab chiqiladigan elektron dastur orqali beriladi. Bunda, ovchilik yoʻllanmalari berilganligi uchun toʻlov miqdori ovchilik xoʻjaliklari tomonidan belgilanadi; b) yovvoyi hayvonlarni tutishga doir kvota hayvonot dunyosi obyektlarining davlat kadastri maʼlumotlari, yovvoyi hayvonlar sonini hisobga olish va tutiladigan yovvoyi hayvonlarni hisobga olish maʼlumotlari, respublikada mavjud oʻrmon xoʻjaliklari, qoʻriqxonalar, pitomniklar va shunday faoliyat bilan shugʻullanuvchi boshqa jismoniy va yuridik shaxslardan olingan yovvoyi hayvonlarni hisobga olish maʼlumotlaridan kelib chiqqan holda Ekologiya vazirligi tomonidan oʻrnatiladi. Bunda, Oʻzbekiston Respublikasining Qizil kitobiga kiritilgan kamyob va yoʻqolib borayotgan yovvoyi hayvonlar turlarini tabiiy yashash muhitidan ajratib olishga doir har yilgi kvotalarni tasdiqlashda qoʻshimcha ravishda Fanlar akademiyasining olib borilgan va chop etilgan ilmiy-tadqiqotlar asosidagi tavsiyalari hisobga olinadi; v) oʻlja ovi tashkil etilganda ov mavsumidan qatʼi nazar haftaning barcha kunlarida ov qilishga ruxsat beriladi; g) sanoat usulida baliq ovlash uchun ruxsat etilgan toʻrlarni faqat sanoat usulida baliq ovlash uchun kvotalar ajratilgan baliqchilik xoʻjaliklariga sotishga yoʻl qoʻyiladi, kvotalar ajratilmagan baliqchilik xoʻjaliklariga sotish taqiqlanadi. 6. 2024-yil 1-oktabrdan boshlab ovchilik guvohnomasini berishning quyidagi tartibi oʻrnatilsin: ovchilik guvohnomasini olish uchun talabgorlarni maxsus oʻquv kurslarida oʻqitish (keyingi oʻrinlarda — oʻquv kurslar) joriy etiladi; ovchilik guvohnomasi muomalaga layoqatli, oʻn sakkiz yoshga toʻlgan, oʻquv kurslarini tugatgan va test sinovlaridan muvaffaqiyatli oʻtgan jismoniy shaxslarga Yagona interaktiv davlat xizmatlari portali orqali Ekologiya vazirligi huzuridagi Ekoturizm va ovchilikni rivojlantirish departamenti (keyingi oʻrinlarda — Departament) tomonidan 2 yil muddatga beriladi; ovchilik guvohnomasi berilganligi toʻgʻrisidagi maʼlumot jismoniy shaxslarning pasporti yoki identifikatsiyalovchi ID-kartasi maʼlumotlariga integratsiya qilinadi; ovchilik guvohnomasini olish uchun oʻquv kurslari bioxilma-xillikni asrash, hayvonlarning turlari va anatomiyasi, ov qilish qoidalari, ov qilish etikasi va ov usullari hamda birinchi yordam koʻrsatish boʻyicha maxsus bilimlar oʻrgatilishini nazarda tutgan holda Departament yoki taʼlim muassasalari tomonidan tashkil etiladi; ovchilik guvohnomasining amal qilish muddatini uzaytirish uchun oʻquv kurslarida qayta oʻqish talab etilmaydi; ovchilik guvohnomasini rasmiylashtirganlik uchun toʻlov bazaviy hisoblash miqdorining ikki baravari miqdorida, nafaqadagi va II guruh nogironligi boʻlgan shaxslar uchun bazaviy hisoblash miqdorining bir baravari miqdorida belgilanadi; ovchilik guvohnomasini berish tartibi va ovchilik guvohnomasini olish uchun talabgorlarni oʻquv kurslarida oʻqitish tartibi Ekologiya vazirligi tomonidan belgilanadi. 7. Belgilab qoʻyilsinki: a) Ekologiya vazirligining Ekologiya jamgʻarmasiga (keyingi oʻrinlarda — Jamgʻarma) yovvoyi hayvonlarni tutishga doir ruxsatnomani berishdan kelib tushgan mablagʻlarning: 80 foizi — yovvoyi hayvonlar va ixtiofauna obyektlarini takror koʻpaytirish va ular hisobini yuritish hamda muhofaza qilish; 20 foizi — Departament taʼminoti va Jamgʻarma nizomida nazarda tutilgan boshqa maqsadlar uchun yoʻnaltiriladi; b) 2025-yil 1-yanvardan boshlab Jamgʻarma mablagʻlari hisobidan ovchilik xoʻjaliklaridagi pitomniklarda yovvoyi hayvonlarni toʻliq bosqichda yetishtirish (koʻpaytirish) xarajatlarining bir qismini qoplash uchun har yili 5 milliard soʻmgacha mablagʻ ajratiladi; v) ov qilish joylaridan foydalanganlik uchun undirilgan toʻlovlar, ovchilik guvohnomasini rasmiylashtirish, ovchilik guvohnomasini olish uchun oʻquv kurslarida oʻqitishdan tushadigan mablagʻlar Jamgʻarmaga yoʻnaltiriladi; g) 2024-yil 1-sentabrdan boshlab yovvoyi hayvonlarni koʻpaytirish joylarini, kichik safari parklar va ov turizmini tashkil qilgan ovchilik xoʻjaliklari ushbu faoliyat yoʻnalishlarini tashkil qilgandan boshlab uch yil muddat mobaynida yuridik shaxslarning mol-mulkiga solinadigan soliqni va yuridik shaxslardan olinadigan yer soligʻini ushbu soliqlar boʻyicha belgilangan soliq stavkalariga nisbatan 50 foizga kamaytirilgan soliq stavkalari boʻyicha, shuningdek, aylanmadan olinadigan soliqni 1 foiz miqdoridagi soliq stavkasi boʻyicha toʻlaydi; d) ovlangan oʻljalardan hamda tabiat inʼom etgan mahsulotlardan hunarmandchilik mahsulotlari ishlab chiqaruvchi hunarmandlar “Turizm sohasida faoliyat yuritayotgan hunarmandlar reyestri”ga kiritiladi va ularga Oʻzbekiston Respublikasi Prezidentining 2023-yil 12-iyundagi “Aholini hunarmandchilikka jalb qilish va hunarmandchilik faoliyatini rivojlantirish uchun qulay shart-sharoitlar yaratish chora-tadbirlari toʻgʻrisida”gi PF-91-son Farmoni va 2019-yil 28-noyabrdagi “Hunarmandchilikni yanada rivojlantirish va hunarmandlarni qoʻllab-quvvatlash boʻyicha qoʻshimcha chora-tadbirlar toʻgʻrisida”gi PQ-4539-son qarorida belgilangan imtiyozlar tatbiq etiladi. 8. Ekologiya vazirligi manfaatdor vazirlik va idoralar bilan birgalikda uch oy muddatda qonunchilik hujjatlariga ushbu Farmondan kelib chiqadigan oʻzgartirish va qoʻshimchalarni nazarda tutuvchi tegishli normativ-huquqiy hujjatlar loyihalarini Vazirlar Mahkamasiga kiritsin. 9. Mazkur Farmonning ijrosini samarali tashkil qilishga masʼul va shaxsiy javobgar etib ekologiya, atrof-muhitni muhofaza qilish va iqlim oʻzgarishi vaziri A.A. Abduxakimov belgilansin. Farmon ijrosini muhokama qilib borish, ijro uchun masʼul idoralar faoliyatini muvofiqlashtirish va nazorat qilish Oʻzbekiston Respublikasining Bosh vaziri A.N. Aripov zimmasiga yuklansin.